**Seimo narės R. Baškienės pranešimas: Lietuvos Karalienės Mortos premija – talentingiems Lietuvos vaikams**

2011 m. liepos 4 d. pranešimas VIR

Valstybės dienos išvakarėse, **liepos 5-ąją, antradienį, 14 val. Gedimino pilies bokšte** įvyks iškilios istorinės asmenybės – pirmosios ir vienintelės Lietuvos Karalienės Mortos pagerbimo ir jos vardo premijos laureatų inauguravimo iškilmės.

Ši Premija skiriama talentingiausiems, kūrybingiausiems ir darbščiausiems Lietuvos vaikams iki 16 metų amžiaus už pasiekimus muzikos, dailės, literatūros, teatro ir kitose meno srityse.

Dabar (nuo 1993 m.) šalyje jau yra 69 Lietuvos Karalienės Mortos premijos laureatai ir 56 diplomantai. Šios Premijos iniciatorė – Lietuvos kultūros fondo Šiaulių krašto taryba, jos pirmininkas Hubertas Smilgys. 2003 metais Premija paskelbta Lietuvos ir į ją gali pretenduoti visos šalies vaikai.

Lietuvos kultūros fondo valdyba (pirmininkas Hubertas Smilgys) ir Lietuvos Karalienės Mortos premijos skyrimo komisija (pirmininkas dr. Romas Batūra) 2011 m. birželio 14 d. nutarimupripažino Lietuvos Karalienės Mortos premijos *laureatais*:

1. **Rytį Paulių Juškaitį** (pianinas, Nacionalinė M. K. Čiurlionio meno mokykla, mokytojas Eugenijus Žarskus);

2. **Izabelę Lanauskaitę** (smuikas, Šiaulių S. Sondeckio konservatorija, mokytoja Nijolė Prascevičienė);

3. **Gediminą Jurgį Pažėrą** (valtorna, Vilniaus B. Dvariono muzikos mokykla, mokytojas Vilimantas Vitartas);

4. **Deimeną Petkauskaitę** (smuikas, Kauno J. Naujalio muzikos gimnazija, mokytoja Milda Pupelienė);

5. **Kanklininkių ansamblį „Ašarėlė“** (Panevėžio muzikos mokykla, mokytoja Rima Mureikienė).

Lietuvos Karalienės Mortos premijos *diplomantais* pripažinti:

1. **Kristina Alejūnaitė** (kanklės, Šiaulių 1-oji muzikos mokykla, mokytoja Elena Ralienė);

2. **Domantas Gružas** (vokalas, Šiaulių „Juventos“ pagrindinė mokykla, mokytoja Loreta Stankuvienė);

3. **Eglė Bartkevičiūtė** (akordeonas, Šiaulių S. Sondeckio konservatorija, mokytoja Marytė Markevičienė).

Lietuvos Karalienės Mortos premijos laureatams bus įteikti originalūs odiniai vardiniai diplomai, odiniai Laureato medaliai (dailininkės L. Čiutienė, G. Šimoliūnienė ), piniginė premija ir LKF knygų leidyklos „Saulės delta“ knygos. Lietuvos Karalienės Mortos premijos diplomantams bus įteikti vardiniai pažymėjimai, medalis „Morta – Lietuvos Karalienė“ (skulptorius J. Kalinauskas) ir LKF knygų leidyklos „Saulės delta“ knygos.

Seimo narė, Lietuvos Karalienės Mortos premijos globėja Rima Baškienė maloniai kviečia atvykti į šią iškilią šventę ir pasidžiaugti talentingais ir gabiais vaikais – Lietuvos ateitimi.

*Lietuvos Karalienės Mortos premijos globėja, Seimo narė Rima Baškienė,*

*Tel. 8 698 42173*